La evolución fonetica lochica en las luengas d'oïl ye -oise u -eise con s sonora, y en francés antigo se documenta de feito richeise y richoise, formas diferents a las terminadas en -ece como brutesse y planesse que tamién se documentan en la forma medieval d'esta luenga. Lo feito que en francés sigan mes freqüents las palabras con sufixo -esse (medieval -ece) que las palabras acabadas en -ise se puede explicar por un cambio de terminación ya en latín. La terminación -ICIA podió substituir a la terminación -ITIA y orichinar lo sufixo -ece, dimpués escrito como -esse, que augmentó la suya freqüencia en lo sieglo XVI por la entrada d'italianismos como délicatesse, morbidesse, politesse, prestesse, scélératesse. Encara que dimpués bi habió una tendencia a la substitución por atros sufixos que yeran competindo en los mesmos lexemas, consiguió subsistir en délicatesse, richesse, sécheresse, basesse, tendresse, tristesse y vieillesse.